INĦOBBUHA – INĦOSSU MAGĦHA U NAĦDMU MAGĦHA. Kitba ta' Fr. Philip Cutajar, Franġiskan Kapuċċin Nitkellem minn San Franġisk b'relazzjoni ma' waħda mill-kariżmi li kien jippossiedi, jiġifieri dik tal-imħabba tiegħu lejn il-Knisja Kattolika, inġib quddiem għajnejja l-kliem ta' Ġuljanu ta' Speyer, meħudin mill-antifona tal-Uffiċċju tal-Liturġija tas-Sigħat li nthennu dak innhar tal-festa tal-qaddis, antifona li tibda bil-kelmiet: " Franġisku kollu kemm hu kattoliku u apostoliku). Sa minn mindu kont midħla tal-Kapuċċini dawn il-kelmiet kienu laqtgħuni għalkemm mhux minn dejjem fhimt it-tifsira tagħhom. Imma minn dejjem impressjonawni u baqgħu mnaqqxa f'qalbi tant li kemm il-darba ppritkajthom u ktibt dwarhom, bħalma qed nagħmel magħkom illum. Ħafna drabi taħkimna t-tentazzjoni li nħarsu len San Franġisk mill-aspett glorjuż tiegħu biss. Nitgħaxxqu nħarsu len xi pittura li tippreżentalna l-qaddis fil-glorja tiegħu mdawwar mill-anġli. Nammiraw lil qaddis t'Assisi mdawwar bl-annimali u t-tjur tal-ajru, bil-fjuri ħdejn xi xmara sabiħa. Imma dan mhuwiex Franġisku sħiħ. Nagħmlu tajjeb li niskopru wkoll lil San Franġisk fit-tbatijiet tiegħu, fil-kunflitti li kellu mall-patrijiet ħutu, fil-mard li sofra bit-tuberkulosi u meta tilef id-dawl t'għajnejh. Illum xtaqt inħares lejn il-qaddis, li tiegħu fl-4 ta' Ottubru nagħmlu l-festa, mill-aspett tal-imħabba kbira u bla ebda kundizzjoni li kellu lejn il-Knisja Kattolika u magħha len il-Papa u l-qassiisn kollha. "KOLLU KATTOLIKU" – "KOLLU APOSTOLIKU" F'dan il-kuntest hemm min iħares lejn San Franġisk bħala xi revuluzzjonarju li sfida lill-Knisja u lis-soċjetà ta' żmiennu billi ħadha qatta bla ħabel kontra l-istrutturi u l-awtorità bil-ġerarkija b'kollox. Saħansitra hemm min iħares lejn il-qaddis tagħna bħala dak li witta' t-triq għar-riforma protestanta. Imma dan mhuwa minnu xejn. Il-kliem ta' Speyer jagħtuna xhieda ta' kemm dawn huma akkużi foloz meta jsejjaħ lil San Franġisk "kollu kattoliku" u "kollu apostoliku". Kliem li juri kemm tassew il-fqajjar t'Assisi kien fi kliemu u f'għemilu marbut ħaġa waħda mall-Knisja Kattolika u mat-tagħlim tal-Appostli. Kien il-qaddis li ĦABB il-Knisja, kien IĦOSS mall-Knisja speċjalment quddiemm il-weġgħat tagħha li kienu jsirrulha minn dawk ta' ġewwa u għalhekk ħa d-deċiżjoni li JAĦDEM MALL-KNISJA U FIL-KNISJA għat-tiġdid tagħha. "KOLLU KATTOLIKU" BIL-FATTI Provi ċari ta' kemm tassew San Franġisk kien ħaġa waħda marbut mall-Knisja Kattolika huma: Il-fatt li bil-għan li tkun ikkonfermati l-istil tal-ħajja ġdida tiegħu flimkien mar-regula mar jiġri Ruma għand il-Papa. U quddiem din it-talba l-Papa stess f'ħolma li nistgħu nsejjħulha mirakuluża, jara lil Franġisku jżomm fuq spallejh il-knisja tal-Lateran li kien il-Kattedral ta' Ruma perezz li l-Vatikan kienu għadu ma mbenhiex. Dan huwa għamlu bil-għan li jkun ċert li huwa miexi fit-triq it-tajba minħabba li fi żmiennu stess kien hemm diversi gruppi oħrajn li taw bidu għall-ħajja ta' faqar imma li ma kienetx konformi mall-Evanġelju u għalhekk saru eretiċi. U l-Papa tah il-konferma verbali. Fiż-żewġ reguli li kiteb jinsisti li s-superjuri kollha flimkien mall-aħwa għandhom " iwiegħedu ubbidjenza u qima lejn is-sinjur Papa Innoċenz u lis-suċċessuri tiegħu " (Rnb Prologu; Rb Kap 1) U lill-Predikaturi jordnalhom: " Ħadd mill-aħwa ma għandu jippriedka kontra t-tagħlim u l-liġijiet tal-Knisja Mqaddsa..." (Rnb Kap 17). U wkoll jinsisti li " L-aħwa kollha għandhom ikunu kattoliċi, igħixu u jitkellmu ta' kattoliċi..." (Rnb Kap 19). Fir-regula li kiteb jinsisti li s-Superjuri meta jdaħħlu xi kandidat ġdid joqgħodu ferm attenti li dan ikollu fedelta u ubbidjenza lejn it-tagħlim tal-Knisja Kattolika (Rb Kap 2). IĠĠEDED IL-KNISJA MINN ĠEWWA U B'GĦEMILU Dak li ried jagħmel San Franġisk kien li minn ġewwa, u mhux minbarra, billi joqgħod jikkritika u jikkundanna lill-Knisja ta' żmiennu, jġedded lill-istess Knisja. U dan għamlu minn ġewwa billi jibda hu. U dan għandu jkun u jibqa' wkoll l-impenn tagħna quddiem id-dnubiet tal-Knisja. Minflok ma noqgħod nikkritika, taparsi nitkaża u nikkundanna nibda jiena...għax jiena parti mill-Knisja. U DAN HU LI JISTEDINNA GĦALIH L-PAPA FRANĠISKU Ir-riforma li l-Papa Franġisku flimkien ma' dawk ta' qablu, nistgħu ngħidu mill-Konċilju Vatikan II 'l hawn, qed jitolbu hija dik ta' Knisja mġedda u mibnija fiq il-"ħniena" ... fuq "l-imħabba". Qatt u f'ebda żmien tal-istorja tagħha – speċjalment fi żminijiet kritiċi bħal tagħna – ma tista' l-Knisja tinsa dik it-talba li hi għajta għall-ħniena ta' Alla quddiem il-qawwiet kollha tal-ħażen li qed jagħfsu fuq il-bnedmin u jhedduhom. Aktar mal-kuxjenza tal-bniedem iċċedi quddiem is-sekulariżmu , u titlef it-tifsir sħiħ tal-kelma "ħniena", u aktar ma twarrab lil Alla u titbiegħed mill-misteru tal-ħniena, aktar għandha il-Knisja titlob ħniena mingħand Alla "b'leħen għoli". Dan "il-leħen għoli" għandu jkollha l-Knisja ta' żmienna, leħen li jitla' quddiem Alla jitlob ħniena, dik il-ħniena li l-Knisja tistqarr u xxandar li seħħet fi Kristu msallab u Rxoxt, jiġifieri fil-misteru ta' l-Għid. "IL-FUS LI JWIEŻEN IL-ĦAJJA TAL-KNISJA HU L-ĦNIENA" "Il-fus li jwieżen il-ħajja tal-Knisja hu l-ħniena", jgħidilna l-Qaddis Papa Ġwann Pawlu II, fid-" U l-Papa Franġisku jkompli jisħaq: " L-azzjoni pastorali kollha tal-Knisja għandha tkun imgeżwra fil-ħniena li biha hi ddur fuq dawk li jemmnu; xejn mit-tħabbira u mix-xhieda tagħha quddiem id-dinja m'għandu jkun nieqes mill-ħniena. Il-kredibbiltà tal-Knisja tgħaddi mit-triq tal-imħabba ħanina u kollha kompassjoni. Il-Knisja "tgħix bix-xewqa bla temma li toffri ħniena. Forsi għal ħafna żmien insejna nuru liema hi u ngħixu t-triq tal-ħniena". Hija verità dak li qed jgħidilna l-Papa: kien hemm mumenti fejn il-Knisja, jew aħjar xi nies tal-Knisja serqu u ħbew l-Imfietaħ tal-Ħniena ta' Alla u irrikorrew għat-tifsira żbaljata tal- "ġustizzja ta' Alla " billi kienu ħfief biex jikkundannaw, jiskumunikaw u jitfgħu nies fl-infern. Hawnhekk il-Knisja, fi kliem l-aħħar Papiet, hemm bżonn li titlob maħfra, kif fil-fatt għamlet, u tgħaddi minn proċess ta' konverżjoni pastorali. Għall-Knisja wasal mill-ġdid iż-żmien li xxandar kollha ferħ il-maħfra. Hu ż-żmien li nerġgħu lura għall-essenzjali biex nagħmlu tagħna d-dgħufijiet u d-diffikultajiet ta' ħutna. Il-maħfra għandha l-qawwa li tqajjimna lura għal ħajja ġdida u timliena bil-kuraġġ biex nistgħu nħarsu b'tama lejn il-ġejjieni" , ikompli jistieden il-Papa San Ġwann Pawlu II. Bħala Franġiskan, iben bla ma jisħtoqqli ta' Missierna San Franġisk, jiena wkoll nixtieq nara Knisja mġedda bil-qawwa tal-Ispirtu s-Santu. Nixiteq nara Knisja aktar ħanina u omm... omm mhux biss għax tgħallem imma wisq iżjed għax tippossjedi l-ħniena tal-omm; biex b'hekk tkun qed timxi tassew b'fedeltà fuq il-passi tal-fundatur tagħha, Ġesù Kristu. Nixtieq nara Knisja aktar evanġelika milli legalista. Nixtieq nara Knisja fejn tinkarna u tgħix l-attitudni tas-Samaritan it-tajjeb. U dan tagħmlu billi 'tkun bħal sptar fuq kamp tal-battalja' – sptar miftuħ biex jilqa' lil kull min hu marid spiritwalment. Nixtieq nara mhux Knisja li tidħol f'kontra-pożizzjoni u f'konfront mad-dinja, imma pjuttost fi djalogu mad-dinja. Nixtieq nara Knisja li "toħroġ" u tmur fil-periferiji eżistenzjali tas-soċjetà ta' żmienna (EG 20). Nixtieq nara Knisja kariżmatika u għalhekk missjunarja. Nixtieq nara Knisja li titbiegħed mill-privileġġi, mill-unuri, mit-titli bla sens li spiċċa żmiennhom u tinżel biex tgħix aktar qalb in-nies u man-nies, speċjalment il-familja, il-morda, l-imwarrbin, il-ħaddiema, it-tfal u ż-żgħażagħ Nixtieq nara Knisja li ma jimpurtax li tkun miġruħa, feruta u maħmuġa għax toħroġ fit-toroq. L-importanti li ma tibqax Knisja marida bl-għeluq ta' strutturi li jagħtuna protezzjoni falza, fin-normi li jibdluna fi mħallfin bla ħniena u fil-kumdità taċ-ċertezzi li magħhom ta' spiss ninqabdu aħna ggranfati (EG 49). Nixtieq nara Knisja fejn, speċjalment aħna bħala operaturi pastorali, ma niddejqux li jkollna "ir-riħa tan-ngħaġ" – anke jekk din hija riħa li tinten. Il-Mulej jagħtikom is-sliem!
San Franġisk ta' Assisi u l-Knisja